BULETIN INFORMATIV NR. 2

februarie 1999

CUPRINS

Christophe Barbier, Elise Karlin – Războiul civil din Frontul Naţional

Philipe Coste – Dilemă în Porto Rico
Michel Faure – Sindromul din Santiago

Sylvaine Pasquier – Rusia. Oamenii Preşedintelui

RĂZBOIUL CIVIL DIN FRONTUL NAŢIONAL

- Legitimitatea unuia este contestată, ascensiunea celuilalt este frânată: între Jean-Marie Le Pen şi Buno Mégret, rivalitatea a devenit o luptă pe viaţă şi pe moarte -

Christophe Barbier, Elise Karlin

 

 


Violenţele verbale, încercările de încăierări şi brutalităţile aparatului autocratic, atmosfera încărcată şi excluderile anunţate în grabă de către lider sunt “clasice” pentru extrema dreaptă. Dar, pentru prima dată din 1983, de la ascensiunea electorală a Frontului Naţional, reglările de conturi se fac în public. Zvâcnirile “tic-tac”-ului se aud de mai mult de optsprezece luni, iar pugilatul consiliului naţional din 5 decembrie 1998 constituie dovada: o maşinărie infernală a explodat în Frontul Naţional.


De fapt, verdictul din 17 noiembrie 1998 a declanşat totul. Jean-Marie Le Pen ca şi Bruno Mégret credeau în acelaşi scenariu, în care ineligibilitatea preşedintelui FN trebuia să angajeze un război deschis pentru desemnarea primului pe listă pentru europene. Le Pen conta pe această înfruntare pentru a-l lovi violent pe delegatul său general; Mégret spera să se impună şi să-şi marginalizeze preşedintele. Capul de listă urma să fie Le Pen. Deşi acest lucru trebuia să calmeze beligeranţii, dimpotrivă, a aprins flacăra războiului. Ofensiva din decembrie nu l-a desemnat pe învingător, dar a dovedit cele două eşecuri ale lui Le Pen şi cele două greşeli ale lui Mégret.


Înainte de toate, preşedintele FN nu a ştiut să-şi susţină rolul său de şef. Busculat în cadrul întrunirii publice, contestat de către aparat, este de acum înainte un colos cu picioare de lut care caută să dea o ripostă “puciştilor”. Potrivit unei tradiţii politice în care cultul şefului este decisiv, această slăbiciune este o “crestătură” profundă în legitimitatea sa. El a eşuat şi în reluarea mişcării cu mână forte, de clan. Nu numai strategia sa familială – soţia, fiicele şi ginere – este respinsă de către aparat, dar, mai ales, el a renunţat să mai garanteze unitatea mişcării. Într-adevăr, el nu a înlocuit niciodată acuzaţiile de rasism proferate de către “vechea gardă” a Frontului împotriva adepţilor lui Mégret; reluând aceste injurii, Le Pen oficializează grava fractură internă din partidul său. Pe de altă parte, Bruno Mégret, pe lângă pariul pierdut privind nealegerea rivalului său, s-a înşelat şi în ce priveşte strategia şi tactica; a crezut prea mult timp că funcţionarea democratică a instanţelor FN îi va permite, la timpul cuvenit, să capete avantaj: loviturile de forţă ale lui Le Pen şi încălcările curente ale statutului partidului l-au împiedicat, însă. Sâmbătă, 5 decembrie 1998, Mégret a escamotat solidaritatea cadrelor partidului pentru a impune reintegrarea a doi apropiaţi înlăturaţi de Le Pen: în van.


De acum înainte, Le Pen şi Mégret îşi vor continua, fiecare, logica lor opusă. Le Pen face pe electorul şi vrea să reziste până la europenele din iunie 1999 pentru a demonstra că este singurul în măsură să garanteze un scor bun pentru Frontul Naţional; Mégret face pe militantul şi doreşte ca, la cererea statutară a 20% dintre aderenţi, să aibă loc un congres anticipat, pentru a-i impune lui Le Pen o viaţă democratică “normală” a mişcării. În cazul în care nu va izbucni nici un incident, acesta va fi cadrul strategic al următoarelor luni. Având, amândoi, o nevoie vitală de Frontul Naţional, Le Pen şi Mégret sunt condamnaţi la coabitare. Dar, ceea ce poate fi considerat modus vivendi al acestui context, va fi un echilibru al terorii.


Numeroşi adversari ai lui Le Pen se bucură de această criză, aşteptându-se la o slăbire electorală a extremei drepte, pe care par că o întrezăresc, deja, de la recentele alegeri parţiale. “Atenţie ! - avertizează profesorul universitar Jean-Yves Camus - motivele de fond ale votului FN se menţin, iar extrema dreaptă, prin aceste confruntări, se banalizează, arătând că este un partid ca oricare altul”. În războaiele civile există, întotdeauna, un învingător şi un învins, dar niciodată un armistiţiu.

 

Notă. Congresul extraordinar al Frontului Naţional din 23-24 ianuarie 1999 de la Marignane, convocat de Bruno Mégret, l-a ales pe acesta preşedinte al “Frontului Naţional – Mişcarea naţională”; Jean-Marie Le Pen a absentat, declarând că “nu va merge în pelerinaj în Lilliput”. Sciziunea FN intervine după douăzeci şi şapte de ani de istorie agitată.

 

DILEMĂ ÎN PORTO RICO

Philippe Coste

 

 


Pedro Albizu-Campos, erou şi martir din anii ’30 al cauzei independenţei portoricane, aşa numitul libertador ar înţelege cu greu, astăzi, noua dilemă portoricană. 


În luna iulie 1998, cu majoritate de voturi, Congresul SUA a consimţit, mormăind, să relanseze procesul de autoderminare al celei mai vechi posesiuni ale sale de peste mări. Celor 4 milioane de portoricani li se propuneau trei opţiuni: menţinerea actualului “stat liber asociat” care garantează insularilor cetăţenia americană, îi scuteşte de impozitul federal dar, pe de altă parte, îi privează de dreptul de vot şi de reprezentare la nivel federal; independenţa; integrarea în Statele Unite ale Americii, care ar face din Porto Rico al 51-lea stat al Uniunii.


Condiţia este ca, scrutinul din 13 decembrie 1998, să exprime un consens “deplin şi de netăgăduit al populaţiei”.


Nu este chiar aşa de simplu. Abilitat cu transcrierea celor trei opţiuni în textul referendum-ului, Parlamentul local, a cărui majoritate susţine integrarea insulei în SUA, a încercat să dividă opoziţia, alcătuind un buletin de vot cu cinci coloane care propune patru statute diferite pentru insulă şi o opţiune de abţinere. Rezultatul? Adepţii independenţei circulând în campanie electorală în caravane, caută să-şi “dubleze victorios” scorul de 2% pe care li-l atribuie sondajele preelectorale. Partizanii “statului liber asociat”, scindaţi în două grupuri rivale, s-au unit pentru a chema poporul “suveran şi lucid” să marcheze cu o cruce a cincea coloană a buletinului de vot. Integraţioniştii se tem deja de ceea ce este cel mai rău: înfrângerea, pe ultimii metri, ca în 1993 sau, un avans prea slab pentru a convinge Washington-ul că există un veritabil consens în favoarea unui al 51-lea stat, ceea ce este cam acelaşi lucru.


“Statele Unite nu au nici un chef să integreze un nou stat indecis şi pe jumătate populat cu autonomişti”, zâmbeşte senatorul Eudaldo Baez Galib, favorabil celei de-a cincea rubrici. Aceasta reprezintă drama guvernatorului Pedro Rossello; liderul Partidului naţional progresist, campion al integrării şi preşedinte – în SUA – a Conferinţei guvernatorilor democraţi nu a ascuns niciodată că nutreşte ambiţii politice continentale, frânate până acum de izolarea statutară a fief-ului său portorican. Ales în anul 1993, pentru un mandat de tranziţie spre integrare, acest luptător liberal-reformist, nu a încetat să arunce punţi către prospera metropolă şi să înfrumuseţeze imaginea unei insule minate de o rată a şomajului dublă faţă de SUA şi de fenomene anomice. Aeroportul ultramodern constituie o dovadă a eforturilor privind relaţiile publice ale lui Rossello, ca şi ofensivele sale împotriva tradiţionalelor rigidităţi locale.


“Suntem o naţiune omogenă, matură şi hispanofonă. Nu o sucursală a Maiami” – susţine politologul Angel Israel Ribera de la Universitatea din Porto Rico. Într-adevăr. Dacă am da la o parte restaurantele McDonald’s şi dolarul american, am descoperi o autentică ţară latino-americană, o cultură suficient de puternică pentru a fi digerat made in USA.


La Porto Rico, America colonială nu a avut niciodată ambiţii civilizatorii. Răpind această insulă Spaniei, ea căuta mai puţin să şi-o apropie, cât să aibă în ea o santinelă vigilentă pentru marea ei interioară şi drumul spre canalul Panama. Războiul rece a obligat la renunţarea la cei 50 de ani de indiferenţă trufaşă. În 1950, în ciuda aprobării unei Constituţii locale cu doi ani înainte, un portorican a încercat să-l asasineze pe preşedintele Truman. În 1954, douăzeci de luni după primele alegeri libere, un grup sălbatic mitralia membrii Congresului american, în plină şedinţă. Din ce în ce mai deranjat de aceste manifestări, dar obsedat de spectrul unei a doua Cuba, Washington-ul jongla cu libertăţile fundamentale, dar utiliza şi instrumentele CIA.


“Toate acestea au fost adevărate până în 1989. Dispariţia URSS a schimba totul – afirmă Fernando Martin, vicepreşedinte al Partidului independent şi ultimul mohican al cauzei la Capitoliu. Astăzi, Statele Unite ne-ar părăsi fără probleme”. Şi fără remuşcări. În ochii Congresului SUA, în majoritate republican, Porto Rico nu este decât o gură inutilă, care înghite 11 miliarde de dolari anual ca ajutor social şi subvenţii industriale. Integrarea unui nou stat, a cărui venit pe cap de locuitor este cu jumătate mai mic decât cel din statul Mississippi, ar obliga la revizuirea repartizării bugetului şi a reformei asistenţei publice. Pentru cine? Pentru un nou electorat latin orientat în mod sigur spre democraţi.


Portoricanii descoperă, deci, dilema şi spaima. Insula trebuie să aleagă, nu fără durere, între solitudine şi America. Între dolari şi sufletul ei nemulţumit?

Notă. Duminică, 13 decembrie 1998, portoricanii au respins prin referendum, pentru a treia oară în 30 de ani, propunerea ca ţara lor să devină cel de-al 51-lea stat component al SUA. 50,2% dintre alegători au votat pentru statu-quo-ul conform Constituţiei din anul 1959: insula din Antile rămâne stat liber, asociat SUA. 46,5% din voturi au fost pentru integrarea deplină în SUA, iar alte opţiuni – redefinirea statutului de asociere, independenţa totală – au întrunit procente nesemnificative din sufragii. S-au prezentat la vot peste 70% dintre cei 2,2 milioane de alegători.

 

 

SINDROMUL DIN SANTIAGO

· În spatele indiferenţei de faţadă, arestarea lui Pinochet a făcut să reapară în Chile profunde fracturi –

Michel Faure

 

 


 Există, oare, un “sindrom Santiago”, în virtutea căruia cetăţenii devin simpatizanţi ai vechilor lor dictatori, aşa cum, uneori, ostaticii îşi exprimă simpatia faţă de cei care îi răpesc? Lectura ziarelor chiliene ne-ar putea face să credem acest lucru; abundă coloanele indignate, editorialele care scrâşnesc din dinţi şi scrisorile furibunde ale cititorilor. Ca şi cum, întreaga ţară, pentru prima oară unanimă, denunţă – prin arestarea generalului Augusto Pinochet, la 16 octombrie 1998, La Londra şi cererea sa de extrădare de către justiţia spaniolă – suveranitatea batjocoritoare, aroganţa Europei, “neocolonialismul” ei, respectiv, recrudescenţa unui obscur complot socialo-comunist.

Analizând exprimările contradictorii de afecţiune sau vindicative, manifestaţiile publice favorabile sau ostile prizonierului de la Londra, dar tot timpul discrete şi răzleţe, fără incidente notabile, fără graffiti sau afişe pe ziduri, apare întrebarea în legătură cu ceea ce cred, de fapt, despre această problemă chilienii, popor rezervat, aparent mai pasionat de un Teleton în favoarea copiilor handicapaţi decât de o eventuală dezbatere asupra extrateritorialităţii judiciare.

Adevărul este că chilienilor nu le pasă. Aceasta este concluzia neaşteptată care transpare din unicul sondaj publicat la 2 decembrie 1998, realizat, pe bază de chestionar, de Institutul Mori. Acesta a fost realizat în perioada 17-24 noiembrie 1998, chiar înainte de respingerea de către Camera Lorzilor a imunităţilor de care se prevala Pinochet: 71% dintre persoanele interogate au răspuns că soarta bătrânului general “nu le afectează viaţa”. Această aparentă nepăsare a constituit o surpriză pentru toată lumea, inclusiv pentru Marta Lagos – sociologul care a condus ancheta. Ca explicaţie, ea avansa ipoteza că “chilienii sunt supravieţuitorii a două mari traumatisme, Allende şi Pinochet. Ei nu mai doresc altele. Şi-au creat un fel de armură care să-i protejeze de ei înşişi şi de semenii lor”. În această societate “înfrigurată”, în care se cultivă tăcerea, temerea, indiferenţa şi preocuparea pentru sine, cei care îndrăznesc să-şi mărturisească emoţiile constituie excepţii: 6% declarau că au simţit “bucurie” la anunţarea arestării lui Pinochet, 5% mâhnire, iar 2% “furie”. Ceea ce nu înseamnă, însă, că populaţia nu are opinii: 45% consideră “mai degrabă negativă” detenţia sa, iar 44% “mai degrabă pozitivă”. Astfel, Chile continuă să fie împărţit în două tabere, în acelaşi timp egale şi ireconciliabile dar devenite, prin erodarea de către timp, moderate. Cu toate acestea, se degajă o majoritate netă care consideră că Pinochet este vinovat pentru crimele comise (63%), în timp ce numai 16% îl consideră nevinovat; 57% se declară partizani ai judecării sale la eventuala lui reîntoarcere în Chile. În fine, dacă majoritatea chilienilor par să trăiască evenimentul cu seninătate şi calm, o minoritate destul de importantă îşi exprimă neliniştea: numai 6% declară că se tem de o nouă lovitură de stat militară, dar 27% estimează că democraţia se află în pericol. Parcă pentru a le confirma temerile, mişcarea clandestină de extremă dreaptă Patria y Libertad, mare vânătoare de comunişti în anii ’70, anunţă că este gata să-şi reia acţiunile.

În politică trebuie întotdeauna să te aştepţi la neprevăzut. Arestarea lui Pinochet la Londra vine să confirme această aserţiune. Chile, de voie de nevoie, trăieşte în umbra vechiului dictator începând din ziua loviturii de stat din 11 septembrie 1973 şi, după douăzeci şi cinci de ani a reuşit, în sfârşit, să se debaraseze de el. În virtutea unei Constituţii croite pe măsura sa în anul 1980 şi încă în vigoare – o Constituţie “scrisă cu vârful baionetei”, cum declara senatorul de stânga Sergio Bitar – generalul şi-a asigurat, până la sfârşitul zilelor sale, o imunitate confortabilă.

După ce, prin referendum-ul din anul 1988, chilienii au refuzat să-i prelungească mandatul de şef de stat, el s-a retras, ce-i drept, elegant, dar a rămas, în acelaşi timp, pentru multă vreme, în rolul de controlor general şi cenzor exigent al unei democraţii încorsetate prin “grija” sa. Astfel, el a rămas comandant şef al armatei până în martie 1998, apoi a intrat ca senator pe viaţă, nu ales, în adunarea parlamentară – simbol al unei democraţii reprezentative pe care a combătut-o întotdeauna, dar care prezintă avantajul de a-l proteja în faţa oricărei veleităţi de răzbunare judiciară. Romancierul chilian Luis Sepulveda îl denunţase pe Pinochet ca “marele travestit, satrapul transformat în tribun”, atunci când fuseseră deja operate în ţară alunecări semantice supărătoare care făceau din dictatură "“un guvern militar", apoi “un regim autoritar”, pentru a sfârşi prin a fi “modelul chilian”. Preţul tranziţiei democratice a fost: o istorie “ornamentată” şi militari intangibili. În 1989, când se pregătea să părăsească puterea, Pinochet declarase, fără menajamente “În ziua în care cineva se atinge de oamenii mei, înseamnă că se sfârşeşte cu statul de drept”.

Nu s-ar putea spune că arestarea generalului, intangibilul suprem, i-a surprins pe compatrioţii săi. De altfel, prima lor reacţie a fost spontană, necalculată. Abia mai târziu, partidele politice şi guvernul au încercat să organizeze puţin haosul generat de această ştire extraordinară. Desigur că această ingenuitate este relevantă. Ea a pus sub o lumină crudă toate fracturile şi fragilităţile ţării, atât instituţionale, cât şi sociale.

Prima dintre aceste fracturi separă Chile-ul exilului de cel din patria mamă. Erau, deja, două lumi separate, dar, de acum înainte, divorţul este total. Exilul este consecinţa directă a dictaturii. Dintre militarii chilieni care au fugit de regimul Pinochet, unii au rămas în ţările lor de primire. Toţi chilienii din exil formează, dintr-o dată, o comunitate resudată care susţine, fără rezerve, procedurile judiciare europene în curs. Indiferent că au scăpat de moarte sau, mai simplu, de tristeţea anilor de plumb, toţi se consideră victime ale militarilor. Din toate capitalele Europei, ei au venit la Londra, fericiţi, revigoraţi, cerând dreptate, dar şi dezamăgiţi şi amărâţi în faţa ambiguităţilor guvernului chilian şi, mai ales, faţă de cele ale stângii – familia care-i trădează cerând, prin vocea candidatului la preşedinţie al Partidului socialist, Ricardo Lagos, reîntoarcerea lui Pinochet în Chile.

În ţară, exilaţii constituie obiectul unor reacţii ambivalente. Pentru mulţi, ei sunt cei care au ştiut să părăsească jocul, în timp ce tovarăşii lor, rămaşi în ţară, au sentimentul de a fi fost păcăliţii farsei. Uneori proletari, alteori sindicalişti, aceştia din urmă au suferit şi s-au bătut în linia întâi, cu un curaj imens, în special cu ocazia marilor manifestaţii din 1984 şi 1985. Pentru ca apoi, la reîntoarecerea la democraţie – pe care consideră, în mod legitim, că au recucerit-o – să vadă revenind, într-un amestec de gelozie şi resentiment, aceşti “retornados” care-i abandonaseră, adesea intelectuali îmburgheziţi, deveniţi poligloţi cu multe relaţii. Mulţi dintre cei care au revenit au cucerit poziţii politice deosebite sau s-au inserat, fără probleme, în lumea afacerilor. Pe scurt, stânga întreţine cu exilaţii raporturi “agitate”.

În ce-o priveşte, dreapta îi detestă. Ea îi consideră ca fiind responsabili ai haosului reprezentat, în viziunea ei, de perioada Unităţii populare. Dreapta consideră că a acţionat singură pentru a face din Chile ceea ce a devenit, ţara cea mai dezvoltată din America Latină, în timp ce “proscrişii” au trăit în toţi aceşti ani grei un “exil aurit”. Pentru dreapta, exilaţii sunt pe cale de a-şi trăda a doua oară patria prin poziţia lor de a susţine pretenţiile justiţiei europene de a-l judeca pe Pinochet, fapt considerat de guvernul lui Eduardo Frei ca o atingere adusă suveranităţii naţionale şi, deci, ca o umilire. Dreapta îşi dă, totodată, seama, puţin cam târziu, că opinia publică europeană este în armonie cu “propaganda” exilului – minciuni odioase, în ochii ei – şi se pregăteşte să contraatace pe teatrul european.

Fundaţia Pinochet, conştientă de aversiunea Europei faţă de marele său om, a hotărât să arate Bătrânului Continent “cealaltă faţă a medaliei chiliene”. De aceea, ea şi-a invitat militanţii şi simpatizanţii să se ducă, pe cheltuiala lor, la Londra. Informaţiile sunt contradictorii cu privire la numărul exact de fideli care au răspuns “prezent” – ideea unui charter, avută în vedere iniţial, fiind abandonată – dar se ştie despre unele personalităţi chiliene că au plecat la Londra. Eventualitatea unei prezenţe masive în Anglia a acestor adoratori ai generalului – exilaţii fiind deja acolo – a neliniştit autorităţile. Ministrul de interne, Raul Troncoso, a declarat că eventualele lupte între cele două grupuri ar compromite acţiunea guvernului şi ar aduce atingere imaginii ţării.

Cea de-a doua fractură separă puternica minoritate a adepţilor lui Pinochet, duşmană a seninătăţii, în stare de autojustificare permanentă, de majoritatea chilienilor, mai degrabă dornici să uite trecutul, dureros pentru toată lumea şi favorabili reconcilierii naţionale şi reinstaurării liniştii. Admiratorii generalului sunt destul de numeroşi, pentru că reprezintă, în mod constant, cu ocazia tuturor alegerilor de după încetarea dictaturii, aproximativ 30% a electoratului. Este o dreaptă devotată şefului ei, recunoscătoare, activă şi uşor paranoică – “Este, poate, o surpriză pentru cei din Europa, dar există chilieni care-l iubesc pe general”, explică Nelson Gonzales Moya, unicul consilier municipal de dreapta al primăriei din cartierul Recoleta, fief-ul stângii. De altfel, un război al afişelor domneşte în antecameră: pe de-o parte, un poster proclamă “Trăiască Allende”, reprezentând portretul preşedintelui chilian asasinat cu ocazia loviturii de stat din anul 1973; pe de altă parte, o fotografie mare a lui Pinochet, cu această afirmaţie transcedentală: “Nemuritor”.

Datorită acestei arestări, Chile este condamnat să se gândească numai la trecut. Indiferent care ar fi modul în care se va tranşa chestiunea, va fi o oroare. Dacă Pinochet rămâne în închisoare în Europa va fi oroare, pentru că, în fiecare zi, dreapta va face din el un martir, iar dacă va reveni în Chile, va însemna oroarea festivităţilor partizanilor lui.

Cea de-a treia şi ultima fractură pe care a relevat-o arestarea generalului afectează coaliţia guvernamentală, alcătuită, în principal, din democraţi-creştini şi socialişti. Ea se datorează, în mare parte, disensiunilor interne dintre aceştia din urmă. În timp ce preşedintele Frei cerea, în numele principiilor, reîntoarcerea generalului, doi deputaţi ai Partidului Socialist – Isabel Allende, fiica preşedintelui asasinat şi Juan Pablo Letelier, fiul unui fost ministru ucis în exil – se găseau la Londra pentru a denunţa crimele regimului militar. Apoi, în timp ce ministrul afacerilor externe, José Miguel Insulza, apăra, la Londra şi la Madrid, cam fără tragere de inimă, poziţia guvernului său, deputaţii din propriul său partid îi torpilau misiunea, transmiţând o scrisoare ministrului de interne britanic, Jack Straw, potrivit căreia nu existau în Chile condiţii care să permită judecarea fostului dictator. La reîntoarcerea sa, Insulza şi-a făcut publică nemulţumirea, dreapta invocând trădarea, iar stânga solicitând explicaţii.

Ricardo Lagos are situaţia “sub control”. Candidatul Partidului Socialist la alegerile prezidenţiale din 1999, deţinând, potrivit sondajelor, 37% din voturile electoratului rămâne, de la distanţă, în fruntea plutonului. Aşa că, a încercat să dreagă oalele sparte. A făcut-o fără glorie. Partidul a declarat că scrisoarea deputaţilor fusese “o greşeală politică”, “Socialiştii, declara el, susţin poziţia guvernului. Ei doresc, de altfel să fie întrunite toate condiţiile politice şi juridice pentru ca Pinochet să poată fi judecat în Chile”.

În cadrul coaliţiei guvernamentale îşi face loc ideea unui pact naţional, la care s-ar asocia dreapta şi forţele armate, pentru a pune capăt acestei suveranităţi judiciare limitate. Totuşi, în actualele circumstanţe, este greu de văzut cum s-ar putea disocia întoarcerea lui Pinochet de eventuala lui nepedepsire, pentru că dreapta şi cei 9 senatori de drept pe care îi are ar putea bloca orice reformă a instituţiilor. În prezent, un judecător chilian, Juan Guzman, instrumentează 18 plângeri depuse împotriva lui Pinochet în ţara sa. Pentru a-i cere ridicarea imunităţii, el trebuie mai întâi să-l interogheze – ceea ce presupune, de fapt, fie acordul generalului, fie utilizarea constrângerii, a priori improbabilă în caz de reîntoarcere în Chile. Apoi, judecătorul va trebui să ceară Curţii de Apel din Santiago ridicarea imunităţii parlamentare a acuzatului. Aceasta poate accepta sau refuza, sau poate considera că faptele care i se impută generalului sunt acoperite de legea amnistiei. Dar, lucrurile nu se termină aici. În caz de ridicare a imunităţii, un judecător militar poate cere, oricând, Curţii Supreme (unul dintre membrii acesteia fiind controlorul general al armatei) declararea incompetenţei judecătorului civil. Astfel, se poate vedea că, odată reîntors în Chile, generalul Pinochet nu ar trebui să se teamă prea mult pentru libertatea sa.

Paradoxul de nemărturisit este acela că, socialiştii preferă un Pinochet slăbit în propria ţară, decât omagiat ca erou şi martir naţional într-o închisoare spaniolă, în timp ce se profilează la orizont alegeri prezidenţiale pe care stânga le poate câştiga. Cerând reîntoarcerea generalului, Lagos invită “cele 14 milioane de chilieni să lupte pentru perfecţionarea democraţiei, să facă dreptate în Chile şi să termine treaba începută”. Pe scurt, să isprăvească cu tranziţia, această democraţie sub strictă supraveghere, cu responsabilitate limitată. Pentru senatorul socialist Carlos Ominami, oricum, democraţia aceasta îşi trăieşte ultimele clipe, măturată de vântul istoriei şi de dorinţa nerăbdătoare de dreptate a chilienilor “Imaginaţi-vă o operă, spune el, cu un tenor bine machiat. Începe un uragan care răstoarnă decorul. Tenorul rămâne în pielea goală. Spectacolul se termină. Iată unde ne aflăm”.

 

Notă. Şapte judecători ai Camerei Lorzilor au început la 18 ianuarie 1999 reexaminarea cazului generalului Augusto Pinochet. Această reexaminare a fost impusă de descoperirea faptului că unul dintre cei trei judecători care au decis luna trecută aprobarea cererii de extrădare formulată de Spania avea legături strânse cu Amnesty International, organizaţie care solicită condamnarea lui Pinochet pentru “crime împotriva umunităţii”.

Noile audieri vor dura cel puţin o săptămână, timp în care cea mai înaltă instanţă britanică va cântări atât argumentele avocaţilor Amnesty International, ale altor cinci organizaţii pentru apărarea drepturilor omului şi mărturiile familiilor victimelor dictaturii chiliene, precum şi pe cele ale apărătorilor dictatorului chilian.

În ceea ce priveşte pe acuzatorii lui Pinochet, strategia lor nu s-a modificat: ei vor pleda în favoarea necesităţii ca toate crimele împotriva umanităţii să poată fi judecate în orice parte a lumii, adică a competenţei oricărei instanţe de a judeca astfel de crime pentru care există “jurisdicţie universală”. Cea mai importantă consecinţă a unei decizii în favoarea acestui argument va fi anularea imunităţii foştilor şefi de stat care sunt acuzaţi de asemenea delicte.

 

 

 

 

RUSIA. OAMENII PREŞEDINTELUI

Sylvaine Pasquier

 

 

Santinelele scrutează Piaţa Roşie cu o vigilenţă sporită. La începutul lui noiembrie 1998, explozia unei maşini capcană provocată de un pensionar ultranaţionalist a rănit doi ofiţeri ai gărzii federale şi un tânăr soldat al regimentului de elită al Kremlin-ului. Boris Elţin lipsea. La 7 decembrie, după un tratament de două săptămâni pentru o pneumonie, a apărut brusc, pentru trei ore în cabinetul său de lucru – timp suficient pentru a-i concedia pe şeful administraţiei sale, Valentin Iumacev şi trei adjuncţi ai acestuia – pentru a se reîntoarce apoi, imediat, la spital. Această decizie – pe care anturajul său a calificat-o, după aceea, ca fiind pregătită de mult timp – a surprins prin brutalitatea ei. Vechi jurnalist, Iumacev, făcuse oficii de “negru” pentru cele două volume de Memorii publicate de şeful statului; trecea drept un apropiat al familiei, în special al Tatianei Diatcenko, fata cea mică a preşedintelui, integrată în aparatul prezidenţial.. Dizgraţia, în ce-l priveşte, nu este, însă, totală, pentru că a rămas în funcţia de consilier. El a fost înlocuit de către secretarul Consiliului de securitate, Nikolai Bordiuja, fost şef al grănicerilor. Elţin a transmis multe din pregorativele sale premierului Evgheni Primakov, dar Kremlin-ul nu a renunţat să-şi spună cuvântul, Iumacev lăsând explicit să se înţeleagă că Boris Elţin era prea slăbit pentru a-şi juca deplin rolul. Primakov pare să fie principalul beneficiar al operaţiunii.

Oficial, preşedintele nu era prea satisfăcut de atitudinea responsabililor de la Kremlin – sancţionaţi în prezent – faţă de climatul dăunător care otrăveşte politica. Un fost general pucist, membru al Dumei care ocupă un loc pe băncile comuniştilor, i-a atacat dur pe evrei, calificându-i ca “vampiri”. Deputata Galina Starovoitova, şefă a opoziţiei liberale din Sankt-Petersburg, a fost asasinată, în faţa locuinţei sale, în noaptea de 21 noiembrie 1998 de o rafală de pistol-mitralieră. Curajul acestei femei de 52 de ani, care ţinea piept atât comuniştilor cât şi naţionaliştilor, îi asigura o popularitate de care puţini dintre cei aleşi beneficiază în prezent. “Lider de facto al rezistenţei democratice” în cel de-al doilea oraş al ţării – cum o considera ex-premierul Egor Gaidar – ea fusese, la începutul anilor ’90, unul din consilierii lui Elţin, în probleme interetnice. Elţin a plasat ancheta sub “responsabilitatea sa directă”, iar arestările s-au multiplicat, fără a convinge, însă, opinia publică. Vinovaţii precedentelor asasinate ale personalităţilor politice nu au fost niciodată deferiţi justiţiei. În consecinţă, acest act criminal a apărut ca un semn major al unei degradări a statului, deja fragil, prin sănătatea şubrezită a reprezentantului său suprem. Prăbuşirea financiară a ţării l-a discreditat; statul este acuzat acum că este incapabil să apere “libertatea şi viaţa cetăţenilor săi”.

Nu departe de mausoleul lui Lenin, un perimetru rezervat permite accesul la centrul strategic al puterii – preşedinţia Federaţiei Ruse şi ansamblul serviciilor care-i sunt ataşate. Indiferent dacă Boris Elţîn se află în spital, la reşedinţa sa sau dacă este prezent, consilierii şi asistenţii săi, purtătorul său de cuvânt, şeful protocolului, echipa de speech writers, adjuncţii şi auxiliarii, armata secretarelor, flancate fiecare de o baterie de telefoane galbene – echipa numără 1.200 de persoane – se află la posturile lor. În mod cert, administraţia prezidenţială nu mai are aceeaşi autoritate, ca altădată, asupra deciziilor guvernamentale. Dar, în orice clipă, o duzină de înalte cadre trebuie să fie în măsură să-l informeze pe Boris Elţin, să vegheze asupra intervenţiilor sale, să pregătească întâlnirile oficiale, activităţile sale, chiar dacă acestea sunt anulate în ultimul moment sau reduse la minimum.

Dacă preşedintele “nu se simte încă bine”, cum recunoaşte purtătorul său de cuvânt, Dimitri Iakuşkin, el rămâne, însă, fidel habitudinilor dobândite în timpul celor şapte ani de când se află la putere. “El se poate manifesta în orice moment”, mărturiseşte unul dintre apropiaţii săi. În timpul concediului său la Soci, pe malul Mării Negre, Elţin i-a convocat de urgenţă pe Iakuşkin şi pe alţi colaboratori, considerând necesar că trebuie pus capăt diatribelor antisemite şi atacurilor împotriva presei ale tenorilor comunişti. După o intervenţie la televiziune, el a surprins pe toată lumea revenind la Moscova cu o săptămână mai devreme decât fusese prevăzut. Pentru a fi apoi, imediat, victima unei noi răceli. Dar, ştiind din experienţă, că riscă să fie interpelat, către orele 22-23, asupra punctelor fierbinţi ale actualităţii, consilierul său de politică externă, Serghei Prikhodko nu părăseşte niciodată Kremlin-ul fără cele două telefoane mobile, dintre care unul destinat, în exclusivitate, apelurilor preşedintelui.

În această clădire care adăpostea altădată prezidiul Sovietului Suprem, vestigiile trecutului persistă. Corpuri de bibliotecă utilizate de Stalin au eşuat în biroul purtătorului de cuvânt, unde tronează şi un dulap din lemn de Carelia, imposibil de deplasat, care maschează intrarea într-o discretă sală de odihnă. Alţi colaboratori au “moştenit” pendule şi mese monumentale, care ocupau înainte “bârlogul” unui secretar general al partidului sau al altui înalt demnitar.

Începând cu Lenin, în 1918, majoritatea conducătorilor vechiului regim îşi aveau sediul în clădirea vecină – Senatul, construită în secolul al XVIII-lea din ordinul Ecaterinei a II-a, în numele “gloriei puternicei Rusii”. Debarasată de sinistrele lambriuri ale epocii staliniste şi de mobilierul de tip sovietic, clădirea şi-a regăsit, după lucrări care au durat doi ani, splendoarea de dinainte de revoluţie. Aici şi-a instalat Boris Elţin cabinetul său de lucru. “Când vine la Kremlin, de obicei destul de târziu, între orele 20-21, toată echipa trebuie să fie pe punte, înaintea lui – mărturiseşte un consilier. Adesea, el comunică în scris. În cadrul discuţiilor, este un om căruia nu-i plac ocolişurile – este de preferat de mers direct către scop”.

Boris Elţin se adresează tuturor cu “dumneavoastră”. Colaboratorii săi se tutuie între ei. Timpul în care fostul general Alexandr Koriakov, confident al preşedintelui şi şeful gărzii sale, punea telefoanele sub ascultare, răspândind paranoia pe etaje, a trecut. Totuşi, culoarele tapetate îşi păstrează secretele, chiar dacă echipa actuală caută să convingă în legătură cu voinţa ei spre deschidere. De multe săptămâni, ea se confruntă cu o furtună politico-mediatică fără precedent: “Suntem acuzaţi că dorim să-l menţinem pe Elţin la putere până în anul 2000, protestează unul dintre “veterani”. Dar ce propunere au ei de făcut, aceşti tenori ai opoziţiei care nu se gândesc decât la ei înşişi? O campania electorală în plină criză financiară?” Şi adaugă: “Boris Nikolaievici se luptă cu boala, este un luptător”.

În perioada precedentă, fostul purtător de cuvânt, Serghei Iastrjembski, anunţa: “Preşedintele lucrează la dosarele sale” şi toată lumea înţelegea, cu un zâmbet cu subînţelesuri, că lucrurile nu mergeau bine. El broda pe marginea a ceea ce Elţin avea “în minte” sau “ar fi putut să spună sau ar fi vrut să spună” cu o virtuozitate care servea mai mult propriei sale reputaţii decât imaginii celui interesat. În septembrie 1998, a căzut de pe piedestal, concediat în acelaşi timp cu secretarul Consiliului de apărare: şi unul şi celălalt ar fi exercitat presiuni asupra şefului statului – care nu apreciază deloc încercarea de a i se forţa mâna – pentru a-l numi pe primarul Moscovei, Iuri Lujkov, în fruntea guvernului.

De atunci, fostul jurnalist Dimitri Iakuşkin – noul purtător de cuvânt – este mult mai sobru: “Când preşedintele este suferind, fac cunoscut acest lucru”. O schimbare de stil primită, iniţial, nu tocmai bine. Recent, într-un efort de sinceritate, Kremlin-ul a recunoscut că Boris Elţin a suferit nu unul, ci mai multe accidente cardiace în anul 1996.

Sufletul casei este, fără îndoială, Vladimir Şevcenko, mare maestru al ceremoniilor oficiale ale URSS, apoi ale Rusiei – diplomat de formaţie, care a fost, pe vremuri, timp de cinci ani, la post în Cuba. Prima sa misiune protocolară a fost să-l însoţească pe Mihail Gorbaciov în Franţa, în 1985; el i-a orchestrat şi ultima apariţie ca lider sovietic, în 1991, în ajunul destrămării imperiului. El este cel care a creat pentru Rusia un ritual de stat inspirat din tradiţia secolului al XIX-lea, dar modernizat. El este indignat de asalturile opoziţiei împotriva şefului statului. Împreună cu alţii, Şevcenko este cel care a ales portretul care se regăseşte în toate încăperile – un Elţîn în pull-over alb, aşezat în iarbă, cu un zâmbet jucăuş – o expresie pe care nu o mai are de mult timp.

Înainte de a cădea în dizgraţie, Valentin Iumacev a încercat să organizeze întâlniri neoficiale cu presa, al căror rezultat nu a fost întotdeauna pe măsura aşteptărilor. “S-a încercat explicarea lucrurilor, spune unul dintre foştii săi colaboratori, dar cum să demontezi schemele prestabilite care fac ca fiecare eveniment să fie interpretat în funcţie de o temă unică – vidul de putere? Aici, cea mai mică concesie trece drept o dovadă de slăbiciune”.

Cu toate că soarta lor depinde de bunăvoinţa lui Elţin şi de viitorul său, majoritatea membrilor staff-ului cred că sunt nu oameni politici, ci funcţionari. “Există aici un centru de gândire şi de expertiză politică fără echivalent – estimează fosta şefă de cabinet a lui Serghei Kirienko, jurist de formaţie. Sarcina noastră este de a-i furniza preşedintelui materia pentru deciziile sale. Trebuie să ştim ce gândeşte ţara dincolo de aceste ziduri”.

Trebuie să fii un “optimist politic” pentru a lucra la Kremlin. Rusia este o ţară patriarhală, care nu s-a îndepărtat de vechile sale habitudini de a vedea totul în negru sau alb, de a aştepta totul de la un om, chit că vrea după aceea să-l înlăture. Există o anumită inerţie, generatoare de o lungă răbdare şi, deodată, se vrea totul, imediat, şi se doreşte să se distrugă totul.

Şefului statului nu-i plac jumătăţile de măsură, nici formulele prudente. Nici o îndoială că, coincidenţa încheierii mandatului său cu întronarea noului mileniu – foarte aşteptat de majoritatea ruşilor, care se pregătesc pentru fenomene extraordinare – îi vor furniza materie pentru a reflecta.

Nimeni din cadrul echipei prezidenţiale nu ia în considerare ipoteza demisiei preşedintelui. Boris Elţin va rezista. Până când, oare?

